P. Hrušovský, predseda NR SR: (2004-12-01):
Otváram rozpravu. Chcem informovať, že do rozpravy som dostal jednu písomnú prihlášku, za klub poslancov Komunistickej strany Slovenska, pani poslankyne Bollovej. Pani spoločná spravodajkyňa sa hlási tiež do rozpravy. Uzatváram možnosť prihlášok do rozpravy. Nech sa páči, pani poslankyňa Bollová. D. Bollová, poslankyňa: Ďakujem pekne, pán predseda. Vážené kolegyne, kolegovia, pán minister, dovoľte, aby som sa k predkladanému návrhu vyjadrila za klub poslancov Komunistickej strany Slovenska. V prvom rade by som chcela poprosiť, ak by to bolo možné, o zmenu názvu tohto zákona, ktorý sa predkladá, pretože v Brannom zákone, vtedy platnom v Česko-slovenskej republike, sa hovorí o vytvorení pomocných technických práporov. Nikde, ani v dekréte prezidenta republiky, ani v uznesení národnej rady vtedajšej, sa nepoužíva výraz „vojenské tábory nútených prác“. Neviem, kde sa tento termín vzal. Chápem, že sa dal akosi vykonštruovať, ale myslím si, že nie je správny v titule názvu tohto zákona. Myslím tiež, že už sme v minulosti vyslovili niektoré výhrady voči navrhovanému zákonu. A vzhľadom na poslednú situáciu, ktorá vznikla na Slovensku, dovoľujeme si predložiť takýto pozmeňujúci návrh. Po prvé. Znenie § 3 ods. 2 sa nahrádza nasledovným znením: „Oprávnená osoba uvedená v § 2 ods. 1 písm. a) zároveň so žiadosťou predloží na ministerstvo potvrdenie o jej zaradení do vojenských táborov nútených prác,“ resp. môže tu byť ten zmenený názov, pomocné technické prápory, „z dôvodu politickej nespoľahlivosti podľa § 2 ods. 1 písm. a),“ doplnok je tuná, „ktoré vydá príslušný vojenský archív.“ Boli voči tomuto už pripomienky, ale pretože občania, ktorí idú podávať žiadosti o jednorazový odškodňujúci príspevok, nemusia mať znalosti o tom, kde si majú takéto potvrdenie vyžiadať. Bod 2 pozmeňujúceho návrhu. Znenie § 3 ods. 3 sa nahrádza nasledovným znením: „Oprávnená osoba uvedená v § 2 ods. 1 písm. b) zároveň so žiadosťou predloží na ministerstvo a) potvrdenie podľa odseku 2, b) úradný výpis z knihy manželstiev nie starší ako 3 mesiace preukazujúci manželstvo, ktoré vzniklo pred výkonom alebo počas výkonu vojenskej služby v tábore nútených prác a nebolo rozvedené s oprávnenou osobou uvedenou v § 2 ods. 1 písm. a).“ Zákon, ktorý sa navrhuje, je dosť ťažko vykonateľný, resp. nie celkom akceptovateľný, keď vojak alebo muž, ktorý slúžil v týchto pomocných technických práporoch a oženil sa 10 rokov po skončení tejto vojenskej služby, má manželku, ktorá dnes môže byť pozostalá po ňom, samozrejme, ale nemá absolútne žiaden vzťah k obdobiu, v ktorom jej mŕtvy manžel toho času slúžil v pomocných technických práporoch. Potom môže nastať aj absurdná situácia, že tento pán, nemenovaný, samozrejme, sa oženil niekoľkokrát. Koľkým manželkám sa bude vyplácať toto odškodné? Prosíme, aby tento bod bol zobratý do úvahy. V odseku 3 ešte je aj písmeno c), čo všetko predloží oprávnená osoba, úmrtný list oprávnenej osoby uvedenej v § 2 ods. 1 písm. a). Bod 3 pozmeňujúceho návrhu. Znenie § 4 ods. 1 sa nahrádza nasledovným znením: „1. Oprávnenej osobe uvedenej v § 2 ods. 1 písm. a) sa príspevok poskytne vo výške 2 000 Sk za každý aj začatý mesiac jej zaradenia do vojenských táborov podľa § 2 ods. 1 písm. a) po dobu výkonu 1. predĺženej základnej vojenskej služby za obdobie presahujúce 24 mesiacov doby výkonu tejto služby, 2. za dobu výnimočného vojenského cvičenia.“ Ide totiž o to, aby sme neurobili opäť nejakú krivdu alebo nespravodlivosť týmto zákonom, pretože viete, aspoň to predpokladám, že v tom čase, keď boli pomocné technické prápory, bolo veľmi náročné a nepríjemné strážiť hranice napr., slúžiť pri rôznych druhoch vojska, všetci vojaci, ktorí vykonali prezenčnú základnú vojenskú službu, po dobu 2 rokov dostávali žold 70 až 90 korún. Títo chlapci predsa len nejaké peniaze za svoju prácu dostali, čiže zarobili si. Považujeme za nespravodlivé, aby títo, teda členovia pomocných technických práporov, boli odškodnení za celú vojenskú službu, teda aj za tie dva roky, čo bola povinná služba pre všetkých mladých mužov. Odôvodnenie návrhu. Pozmeňujúci návrh upresňuje, kto bude vydávať potvrdenie o zaradení do vojenských táborov, ďalej, presnejšie vymedzuje okruh osôb, ktorým sa poskytne jednorazový peňažný príspevok. V úprave výšky príspevku pozmeňujúci návrh vychádza zo záveru, že oprávnenej osobe prináleží príspevok iba za obdobie presahujúce 24 mesiacov, čo som už hovorila, nakoľko v rokoch 1948 až 1954 v zmysle § 27 ods. 2 Branného zákona č. 92/1949 Zb. Česko-slovenskej republiky základná služba trvala 24 mesiacov. Na základe takto upravenej výšky príspevku, teda aby ho dostali iba tí, ktorí slúžili navyše, pozmeňujúci návrh by sa týkal približne jednej tretiny osôb, ktoré o jednorazový peňažný príspevok žiadajú. Úpravou celkové náklady na vyplatenie uvedeného príspevku by predstavovali výšku okolo 50 mil. Sk. Čiže oproti pôvodnému návrhu by prišlo k úspore vo výške nákladov približne 100 mil. Sk. Tieto ušetrené peniaze by bolo možné použiť na obnovu živelnou katastrofou poškodených Vysokých Tatier, resp. na obnovu pamätníkov padlých v 2. svetovej vojne, ktorí si tiež zaslúžia našu pozornosť. Predkladám tento pozmeňujúci návrh spolu s 15 podpismi a ďakujem vám za pozornosť. (Potlesk.)